[image: image1.jpg]



Nr.

RAPORT DE SPECIALITATE
privind aprobarea rezilierii contractului de asociere nr.18.687/2004 încheiat între Consiliul Local al municipiului Alba Iulia și SC WINNER'S CLUB ȚĂLNAR SRL

Prin proiectul de hotărâre supus spre dezbatere Consiliului Local al municipiului Alba Iulia, se propune să se ia în discuție aprobarea rezilierii unilaterale a contractului de asociere nr.18.687/2004 încheiat între Consiliul Local al municipiului Alba Iulia și SC WINNER'S CLUB ȚĂLNAR SRL, începând cu data adoptării de către Consiliul Local al municipiului Alba Iulia a prezentului proiect de hotărâre.

La întocmirea proiectului de hotărâre, s-au avut în vedere următoarele:


Ca urmare a adoptării de către Consiliul Local al municipiului Alba Iulia a Hotărârii nr.276/2004, între Consiliul Local al municipiului Alba Iulia și SC WINNER'S CLUB ȚĂLNAR SRL a fost încheiat contractul de asociere nr.18.687/2004, contract care avea ca obiect asocierea părților în vederea exploatării în comun a unui teren în suprafață de 4.500 mp situat în Alba Iulia, la intersecția străzii Gabriel Bethlen cu strada Patriarh Miron Cristea, contractul având o perioadă de valabilitate de 49 de ani.


La data semnării contractului de asociere de către părți, singurul beneficiu al municipalității, rezultat din contractul de asociere, era dreptul de a folosi după cum va crede de cuviință baza sportivă în fiecare zi, de luni până vineri, între orele 8 – 14, în mod excepțional putând participa sau organiza activități cu caracter sportiv și în zilele de sâmbătă și duminică.


Ulterior, prin Actul adițional nr.1, încheiat în temeiul HCL nr.308/2006, a mai fost introdusă în asociere o parcelă de teren în suprafață de 9.506 mp, având în vedere modificarea bazei sportive și de agrement (conform PUD aprobat prin HCL nr.125/2006).În același timp, a fost modificat și art.4 pct.4.2 din contractul de asociere, urmând ca – în afara beneficiilor mai sus menționate – Consiliul Local al municipiului Alba Iulia să mai beneficieze și de plata de către SC WINNER'S CLUB ȚĂLNAR SRL a unui procent de 10% din profitul net realizat de aceasta, dar nu mai puțin de 400 euro/lună.


Prin același Act adițional a fost introdusă în contract o clauză potrivit căreia, în caz de neplată a două rate succesive, contractul de asociere se consideră reziliat de drept, fără punere în întârziere și fără vreo altă formalitate prealabilă, situație în care toate lucrările de investiții realizate de către  SC WINNER'S CLUB ȚĂLNAR SRL să rămână în proprietatea municipiului Alba Iulia, fără plata nici unei despăgubiri.


Mai apoi, prin Actul adițional nr.2, încheiat în temeiul HCL nr.151/2009, punctul 4.2 din cuprinsul art.4 din contractul de asociere a fost modificat din nou, urmând ca – în afara beneficiilor mai sus menționate(respectiv dreptul municipalității de a folosi cu titlu gratuit baza sportivă) – Consiliul Local al municipiului Alba Iulia să mai beneficieze și de plata de către SC WINNER'S CLUB ȚĂLNAR SRL a unui procent de 10% din profitul net realizat de aceasta, dar nu mai puțin de 400 euro/lună pentru perioada lunilor aprilie-septembrie a fiecărui an și nu mai puțin de 100 euro/lună pentru perioada lunilor octombrie-martie a fiecărui an, începând cu luna aprilie a anului 2009.


În anul 2011, în temeiul dispozițiilor HCL nr.112/2011, a fost încheiat Actul adițional nr.3 la contractul de asociere nr.18.687/2004, act adițional prin care, la solicitarea  SC WINNER'S CLUB ȚĂLNAR SRL, aceasta a beneficiat de o reducere a cuantumului sumelor datorate municipiului Alba Iulia la 50 euro/lună, reducere acordată pe perioada desfășurării lucrărilor de amenajare și consolidare a Cetății de tip Vauban din Alba Iulia, în zona unde se află amplasată baza sportivă și de agrement.


Mai apoi, în temeiul dispozițiilor HCL nr.277/2013, a fost încheiat Actul adițional nr.4 la contractul de asociere nr.18.687/2004, act adițional prin care, ca urmare a PUZ aprobat prin art.13 din HCL nr.177/2013, a fost redusă suprafața terenurilor ce fac obiectul contractului de asociere și pe care a fost edificată baza sportivă și de agrement, după cum urmează:


1.suprafața de teren de 4.500 mp a fost redusă la 4.069 mp


2.suprafața de teren de 9.505 mp a fost redusă la 8.577 mp.


Până în luna mai a anului 2018, SC WINNER'S CLUB ȚĂLNAR SRL și-a achitat obligațiile de plată către municipiul Alba Iulia, mai apoi, cu toate demersurile efectuate de către Serviciul Contracte, Patrimoniu, a refuzat plata sumelor datorate pentru diferite motive.


Prin urmare, Serviciul Contracte Patrimoniu a acționat în judecată pe SC WINNER'S CLUB ȚĂLNAR SRL, în vederea recuperării de la aceasta a sumelor restante datorate municipiului Alba Iulia, pe rolul instanțelor de judecată fiind înregistrată acțiunea în pretenții formulată de municipiul Alba Iulia în data de 26.04.2021 prin dosarul nr.2714/176/2021 pentru suma de 11.428,6 euro(datoriile restante la acea dată), fiind astfel și pe această cale, pusă în întârziere pentru neândeplinirea obligațiilor contractuale.Menționăm că suma datorată astăzi, la data redactării prezentului proiect de hotărâre este de 16.250 euro, la care se adaugă majorările de întârziere datorate clauzelor contractuale.Prin Sentința nr.33/17.02.2022 a Judecătoriei Alba Iulia a fost admisă acțiunea Municipiului Alba Iulia.


La această dată, judecata apelului declarat în cauză de către  SC WINNER'S CLUB ȚĂLNAR SRL împotriva sentinței Judecătoriei Alba Iulia prin care societatea era obligată la plata acestei sume, a fost suspendat de către Tribunalul Alba până la soluționarea definitivă a dosarului nr.1992/107/2022 al Tribunalului Alba, prin acest dosar  SC WINNER'S CLUB ȚĂLNAR SRL solicitând instanței judecătorești constatarea nulității absolute a contractului de asociere nr.18.687/2004.


Precizăm faptul că în primă instanță, Tribunalul Alba a respins ca inadmisibilă cererea  SC WINNER'S CLUB ȚĂLNAR SRL, pentru lipsa procedurii prealabile, în cauză  SC WINNER'S CLUB ȚĂLNAR SRL formulând recurs împotriva deciziei Tribunalului Alba, recurs al cărui termen este data de 10.01.2024 și se va judeca de către Curtea de Apel Alba Iulia.


Prin urmare, datorită nerespectării obligațiilor contractuale de către SC WINNER'S CLUB ȚĂLNAR SRL și a demersurilor societății care evidențiază lipsa de interes a acesteia în derularea conformă a contractului, în baza dispozițiilor art.4 pct.4.2 și art.8 pct.8.2.lit.d) din contractul de asociere nr.18.687/2004 încheiat între Consiliul Local al municipiului Alba Iulia și SC WINNER'S CLUB ȚĂLNAR SRL, modificat prin art.2 din Actul adițional nr.1 la contractul de asociere nr.18.687/2004 și prin Actul adițional nr.2 la contractul de asociere nr.18.687/2004, în interesul unei bune gestiuni și exploatării eficiente a bunurilor din domeniul public al Municipiului Alba Iulia, propunem Consiliului Local al municipiului Alba Iulia spre dezbatere prezentul proiect de hotărâre.


La redactarea prezentului proiect de hotărâre au mai fost avute în vedere dispozițiile  art.129 alin.(2) lit."c", art.129(2) lit.”e”, art.129 alin.(9) lit.”a”, ale art.139 alin.(3) lit.”g”, ale art.196 alin.(1) lit.”a” din OUG nr.57/2019 privind Codul Administrativ, cu modificările și completările ulterioare.

